CELEX: 32013R0183
Language: sk
Date: 2013-03-04 00:00:00
Title: Nariadenie Komisie (EÚ) č. 183/2013 zo 4. marca 2013 , ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 1  Text s významom pre EHP

5.3.2013   
            
            
               SK
            
            
               Úradný vestník Európskej únie
            
            
               L 61/6
            
         NARIADENIE KOMISIE (EÚ) č. 183/2013
   zo 4. marca 2013,
   ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 1
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Rada pre medzinárodné účtovné štandardy uverejnila 13. marca 2012 zmeny a doplnenia Medzinárodného štandardu finančného výkazníctva (IFRS) 1 Prvé uplatnenie medzinárodných štandardov finančného výkazníctva – Štátne pôžičky (ďalej len „zmeny a doplnenia IFRS 1“). Zmeny a doplnenia IFRS 1 sa zaoberajú pôžičkami prijatými od vlád za úrokovú mieru, ktorá je pod trhovou hodnotou, pričom ich cieľom je poskytnúť prvouplatňovateľom IFRS úľavu od úplného retrospektívneho uplatňovania IFRS pri prechode na tieto štandardy. Zmeny a doplnenia IFRS 1 preto dopĺňajú do retrospektívneho uplatňovania IFRS výnimku s cieľom vyžadovať, aby prvouplatňovatelia uplatňovali požiadavky stanovené v Medzinárodnom účtovnom štandarde (IAS) 39 Finančné nástroje: Vykazovanie a oceňovanie a IAS 20 Účtovanie štátnych dotácií a zverejňovanie štátnej pomoci prospektívne na štátne pôžičky existujúce k dátumu prechodu na IFRS.
            
         
               (3)
            
            
               Týmto nariadením sa schvaľujú zmeny a doplnenia IFRS 1. Tento štandard obsahuje určité odkazy na IFRS 9, ktoré sa v súčasnosti nemôžu uplatňovať, keďže IFRS 9 Únia ešte neprijala. Každý odkaz na IFRS 9 by sa preto, ako sa stanovuje v prílohe k tomuto nariadeniu, mal vykladať ako odkaz na IAS 39 Finančné nástroje: Vykazovanie a oceňovanie.
            
         
               (4)
            
            
               Konzultácia so skupinou odborných znalcov (TEG) Európskej poradnej skupiny pre finančné výkazníctvo (EFRAG) potvrdzuje, že zmeny a doplnenia IFRS 1 spĺňajú technické kritériá na prijatie stanovené v článku 3 ods. 2 nariadenia (ES) č. 1606/2002.
            
         
               (5)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť a doplniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Regulačného výboru pre účtovníctvo,
            
         PRIJALA TOTO NARIADENIE:
   Článok 1
   1.   V prílohe k nariadeniu (ES) č. 1126/2008 sa Medzinárodný štandard finančného výkazníctva (IFRS) 1 Prvé uplatnenie medzinárodných štandardov finančného výkazníctva mení a dopĺňa tak, ako sa stanovuje v prílohe k tomuto nariadeniu.
   2.   Každý odkaz na IFRS 9, ako sa stanovuje v prílohe k tomuto nariadeniu, sa vykladá ako odkaz na IAS 39 Finančné nástroje: Vykazovanie a oceňovanie.
   Článok 2
   Každá spoločnosť uplatňuje zmeny a doplnenia uvedené v článku 1 ods. 1 najneskôr od dátumu začiatku svojho prvého finančného roka, ktorý sa začína 1. januára 2013 alebo neskôr.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. marca 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 320, 29.11.2008, s. 1.
   
      PRÍLOHA
      
         MEDZINÁRODNÉ ÚČTOVNÉ ŠTANDARDY
      
      
                  
                     IFRS 1
                  
               
               
                  
                     IFRS 1 Prvé uplatnenie medzinárodných štandardov finančného výkazníctva – Štátne pôžičky
                     
                  
               
            „Reprodukcia povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na adrese www.iasb.org.“
      
         Zmeny a doplnenia IFRS 1 Prvé uplatnenie medzinárodných štandardov finančného výkazníctva
         
      
      
         
            Štátne pôžičky
         
      
      Vkladajú sa odseky 39N a 39O a mení a dopĺňa sa odsek B1.
      
                  39N
               
               
                  
                     Štátnymi pôžičkami (zmenami a doplneniami IFRS 1), vydanými v marci 2012, sa vložili odsek B1 písm. f) a odseky B10 až B12. Účtovná jednotka uplatní tieto odseky na účtovné obdobia, ktoré sa začínajú 1. januára 2013 alebo neskôr. Skoršie uplatňovanie je povolené.
               
            
                  39O
               
               
                  Odseky B10 a B11 odkazujú na štandard IFRS 9. Ak účtovná jednotka uplatňuje tento štandard IFRS, ale ešte neuplatňuje štandard IFRS 9, odkazy v odsekoch B10 a B11 na štandard IFRS 9 sa chápu ako odkazy na štandard IAS 39 Finančné nástroje: vykazovanie a oceňovanie.
               
            
                  B1
               
               
                  Účtovná jednotka uplatní tieto výnimky:
                  
                              (a)
                           
                           
                              ukončenie vykazovania finančných aktív a finančných záväzkov (odseky B2 a B3);
                           
                        
                              (b)
                           
                           
                              účtovanie zabezpečenia (odseky B4 až B6);
                           
                        
                              (c)
                           
                           
                              nekontrolné podiely (odsek B7);
                           
                        
                              (d)
                           
                           
                              klasifikácia a oceňovanie finančných aktív (odsek B8);
                           
                        
                              (e)
                           
                           
                              vložené deriváty (odsek B9) a
                           
                        
                              (f)
                           
                           
                              štátne pôžičky (odseky B10 až B12).
                           
                        
            Za odsek B9 sa vkladá nadpis a odseky B10 až B12.
      
         Štátne pôžičky
      
      
                  B10
               
               
                  Prvouplatňovateľ klasifikuje všetky prijaté štátne pôžičky ako finančné záväzky alebo ako nástroje vlastného imania v súlade so štandardom IAS 32 Finančné nástroje: prezentácia. Okrem prípadov, keď to povoľuje odsek B11, uplatňuje prvouplatňovateľ požiadavky štandardu IFRS 9 Finančné nástroje a štandardu IAS 20 Účtovanie štátnych dotácií a zverejňovanie štátnej pomoci prospektívne na štátne pôžičky existujúce k dátumu prechodu na IFRS, pričom zodpovedajúcu výhodu plynúcu zo štátnej pôžičky nevykazuje ako štátnu dotáciu v úrokovej miere, ktorá je pod trhovou hodnotou. Následne ak prvouplatňovateľ podľa svojich predchádzajúcich GAAP nevykazoval a neoceňoval spôsobom konzistentným s požiadavkami IFRS štátnu pôžičku v úrokovej miere, ktorá je pod trhovou hodnotou, použije v otváracom výkaze finančnej pozície podľa IFRS účtovnú hodnotu pôžičky podľa svojich predchádzajúcich GAAP k dátumu prechodu na IFRS ako účtovnú hodnotu pôžičky. Na ocenenie takýchto pôžičiek po dátume prechodu na IFRS uplatní účtovná jednotka štandard IFRS 9.
               
            
                  B11
               
               
                  Napriek odseku B10 smie účtovná jednotka uplatniť požiadavky štandardov IFRS 9 a IAS 20 retrospektívne na akékoľvek štátne pôžičky poskytnuté pred dátumom prechodu na IFRS za predpokladu, že informácie na to potrebné sa získali v čase prvotného zaúčtovania tejto pôžičky.
               
            
                  B12
               
               
                  Požiadavky a usmernenia odsekov B10 a B11 nevylučujú, aby účtovná jednotka používala výnimky opísané v odsekoch D19 až D19D týkajúce sa určovania predtým vykázaných finančných nástrojov ako nástrojov vykazovaných v reálnej hodnote cez hospodársky výsledok.